En brand i et parcelhus i Jerslev udviklede så kraftig røg, at en person er indlagt med mistanke om røgforgiftning.

Da en brand brød ud i en kælder i et hus på Munkegade i Jerslev kom husets mandlige beboer selv ud af huset og fik tilkaldt beredskabet. Branden opstod lidt før 17 mandag eftermiddag, og manden blev kørt på sygehuset til kontrol for røgforgiftning. Selve branden i kælderen var ikke særlig kraftig, og beredskabet fik den hurtigt slukket. Branden havde dog udviklet en kraftig røg, der havde spredt sig til hele huset. Det fortæller indsatsleder Torben Karsten Skov fra Brønderslev Brandvæsen. Det vides endnu ikke, hvordan branden opstod. Det skal politiets teknikere undersøge.